Ég undirrituð hef allmiklar athugasemdir við frumvarp um breytingar á fæðingarorlofi og leyfi mér að senda inn eftirfarandi athugasemdir:

Í fyrsta lagi er jákvætt að fæðingarorlof sé lengt en, betur má ef duga skal. Fæðingarorlof ætti að mínu mati og margra sérfræðinga í þroska barna að vera a.m.k. 18 mánuðir enda er það hagur barnsins að fara ekki í dagvistun fyrr en þá (verndandi fyrir astma og ofnæmi, verndandi fyrir geðsjúkdóma, ...). Það að þvinga jafna eða því sem næst jafna skiptingu milli foreldra þegar móðir hefur aðeins kost á 6-7 mánuðum án þess að verða fyrir víðtækum kjara- og réttindaskerðingu er eitt af því sem hljómar eins og fullkomið jafnrétti á blaði en er svo í reynd hróplegt misrétti. Í raun er ég viss um að þeir sem halda öðru fram hafi annað hvort ekki upplifað meðgöngu og fyrstu mánuði í umönnun barns eða að það sé verulega farið að fenna yfir. Ég skil reyndar vel að það fenni yfir fljótt. Mannsheilinn á það til að muna frekar eftir góðu hlutunum en þeim erfiðu (alltaf sól í minningum fólks um æsku). Nú á ég 3 ára barn og 9 mánaða og þegar sá litli fæddist var ég m.a.s. farin að gleyma hvað allt var erfitt fyrst með það eldra. Svo það þarf alls ekki langan tíma til að gleyma.

Allir vilja jöfn laun en þar er náttúrulega gert ráð fyrir að vinnuframlag sé sambærilegt. Jafnframt mætti vel hugsa sér að allir hafi gott af því að labba upp stiga í stað þess að nota lyftu. Allir við sama borð. En augljóslega eiga þeir sem eru fótbrotnir erfiðara með að komast upp þar til brotið lagast. Það er því mikill aðstöðu og álagsmunur sem gerir það að verkum að 6 mánuðir hjá hvoru foreldri ná alls ekki að jafna stöðu kynjanna á launamarkaði. Mér finnst reyndar frábært að karlar fái 6 mánuði og mættu alveg fá meira mín vegna. En að neyða konu til að fara að vinna þegar aðeins 6-7 mánuðir eru frá fæðingu er hins vegar fráleitt. Ef fæðingarorlof væri 24 mánuðir væri frábært að skipta því jafnt. Jafnvel hugsanlegt að skipta því jafnt ef það væri 18 mánuðir, en það er þó ansi tæpt.

Byrjum á að skoða meðgöngu. Því miður þarf maður leg til þess að ganga með barn. Mikið hefði ég bara verið til í að útvista því erfiða hlutverki. Ólétta reynir verulega á flestar konur en samt er lagaramminn þannig að reiknað er með að konur vinni fram á seinasta dag, hefji fæðingarorlof fyrir fæðingu (og hafa þá minna eftir að barn fæðist) eða að nýta veikindarétt sinn (sem margar klára þá). Í raun er heldur ekkert alltaf í boði að nýta veikindarétt sinn því þreyta vegna óléttu er í raun ekki sjúkdómur. Allt heilbrigðisstarfsfólk er samt sammála að það er vont að láta konu vinna fram á síðasta dag enda eru auknar líkur á fyrirburafæðingu, erfiðri fæðingu, erfiðleikum með brjóstagjöf og fleiri kvillum. Enda er ekki unnið fram á síðasta dag í flestum velferðarríkjum (Danmörk 36 vikur, Þýskaland 34 vikur, ...). Það mæðir augljóslega meira á konu að þurfa að sinna fullum starfsskyldum á meðan hún er ekki með fulla starfsorku vegna óléttu (og líklega einnig með samviskubit yfir að vera að koma barninu hugsanlega í hættu með streituhormónum og hugsanlegri fyrirburafæðingu).

Sjúkraþjálfarar sem sérhæfa sig í meðgöngu segja að það taki að meðaltali 9 mánuði að búa til barn og að meðaltali 9 mánuði fyrir stoðkerfið að jafna sig eftir barnsburð. Ef þetta frumvarp verður að veruleika þýðir það að 6 mánuðum eftir fæðingu á konan að fara að vinna um 3 mánuðum áður en hún hefur jafnað sig á því að hafa ræktað þennan einstakling innan í sér með tilheyrandi líkum á alls kyns stoðkerfisvandamálum sem fylgja í kjölfarið.

Svo er það blessuð fæðingin. Sumar konur sleppa vel, aðrar konur illa. Ljósan mín sagði mér t.d. að keisari væri ein stærsta aðgerð sem gerð er á LSH og í raun myndi fólk liggja inni í viku eftir sambærilega aðgerð. En þarna þarf náttúrulega að koma brjóstagjöf af stað og sinna barni sem grætur líklega stanslaust. Svo jafnvel þótt konan geti ekki staðið í 12-24 klst. á eftir (og varla þá) er engin miskunn. Konur eru svo sendar heim 48 klukkustundum eftir keisara og ef það tekst ekki fæst ekki heimavitjun ljósmóður sem er þó afskaplega mikilvæg, sérstaklega til að brjóstagjöf gangi vel. Þegar ég var sjálf tekin með keisara fyrir 38 árum lá móðir mín í 9 daga á spítalanum og átti rétt á heimaumönnun fyrir sig í 2 vikur á eftir. Þó legutími eftir aðgerðir hafi styst á síðustu árum þá mundu engir aðrir sjúklingar vera sendir heim 48 klukkustundum eftir álíka aðgerð. Þess fyrir utan ætti í raun að fylgja a.m.k. 6 vikna veikindaleyfi með keisara (enda má ekki lyfta neinu yfir þyngd barns þann tíma og svipað eða lengra veikindaleyfi fylgir öllum slíkum aðgerðum) en það gerir það auðvitað ekki heldur á konan að nota fæðingarorlof sitt í að jafna sig. Feður sleppa auðvitað við þessa áraun.

Svo er það brjóstagjöf. Landlæknir mælir með brjóstagjöf eingöngu til 6 mánaða og með annarri fæðu til a.m.k. 12 mánaða og WHO til 24 mánaða. Auðvitað geta ekki allar konur gefið brjóst en það hlýtur að eiga að veita a.m.k. möguleikann á því að fara eftir ráðleggingum um hvað er barninu fyrir bestu. Þegar barn er 6 mánaða og 1 dags er ekki eins og það fari bara allt í einu að borða rosa mikla fasta fæðu heldur er það enn 99% á brjóstamjólk og hægt og bítandi eykst önnur fæða. En samkvæmt þessu frumvarpi eiga konur að vera mættar í vinnuna um leið og fyrsti biti af annarri fæðu á að fara inn um varir barnsins. Sumar konur geta haldið mjólkinni með því að pumpa brjóstin, en alls ekki allar. Það er líka sjaldnast aðstaða til að pumpa á íslenskum vinnustöðum þótt lagalega ætti það að vera til staðar. Auk þess er það aukið álag ofan á fullan vinnudag að pumpa reglulega yfir daginn. Það að mæta með barnið í vinnuna til að gefa brjóst er líka ekki góð lausn í flestum tilfellum því börn á þessum aldri þurfa ró og næði sem ekki er alltaf hægt að bjóða upp á og líkur á að barn næli sér í einhverja pest aukast verulega. Ég er núna með 9 mánaða barn sem er samtals 1,5 -2 klst. á dag á brjósti og ég geri ekki annað á meðan. Mjög margar konur eru þannig að mjólkin hverfur við streituálag. Streitan við að byrja að vinna getur þvi endað brjóstagjöf mjög skyndilega. Þess utan eru börn mismunandi og með sínar tiktúrur. Mjög mörg vilja ekki pela og minn 9 mánaða vill t.d. bara drekka brjóst ef við liggjum bæði sem er ógerlegt á flestum vinnustöðum. Það er því oftast þannig að um leið og konan fer að vinna hættir barnið annað hvort alfarið á brjósti eða hættir að drekka brjóstamjólk yfir daginn. Það er ekki í samræmi við ráðleggingjar Landlæknis og WHO og ótrúlegt að fæðingarorlof sé ekki hannað þannig að sem flest börn geti einfaldlega uppfyllt næringarþarfir sínar á þann hátt sem best er á kosið. Svo má heldur ekki gleyma að brjóst er ekki bara matur heldur líka "skin to skin" nánd sem er börnunum líka mjög mikilvæg (og eiginlega meira og meira eftir því sem þau verða eldri).

Svo er það svefnleysið sem í fyrstu er nátengt brjóstagjöf. Fyrstu 3-4 og alveg upp í 6 mánuði á barn að drekka brjóst á 3 tíma fresti dag og nótt. Aftur geta ekki allar konur gefið brjóst en það er a.m.k. víst að langfæstir karlar geta það. Kona með barn á brjósti þarf því að vakna á 3-4 tímafresti (svo vitum við að börn fara sjaldnast eftir bókinni og geta vaknað mun oftar líka) í þó nokkra mánuði. Þeir sem hafa reynt það vita að það tekur marga mánuði að bætta upp slíkt meiriháttar svefnleysi og langflestar konur því langt frá því að vera búnar að bæta það upp um 6 mánaða aldur barns (fyrir utan að þá eru 80% barna enn að vakna og biðja um brjóst).

Svo að segja að konan eigi að vera komin í fulla vinnu áður en hún er búin að jafna sig líkamlega, enn með barn sem þarf brjóst á 3 tíma fresti og langt frá því að hafa jafnað sig á því svefnleysi sem brjóstagjöf fyrstu mánaðanna veldur er bara uppskrift að kulnun kvenna. Enda er kulnun mun algengara meðal kvenna en karla. Ég sé ekki jafnréttið í því að setja reglur fæðingarorlofs þannig upp að konur vegna líkamlegra verka sem þær geta ekki útvistað séu miklu líklegri í kulnun en karlar. Það hafa ekki allir þann kost að dreifa orlofi og jafnvel þeir sem hafa þann kost þurfa þá að sætta sig við minni laun og það sem verra er líka minni lífeyrisréttindi, orlofsréttindi, réttindi til næsta fæðingarorlofs ef stutt á milli barna, réttindi til atvinnuleysisbóta og réttindi til örorku. Það er stór hluti kvenna sem dreifir orlofinu vegna þess að þeim er ýtt of fljótt út í vinnu. Það er því stór hluti kvenna sem verður fyrir þessum réttinaskerðingum sem klárlega auka ekki jafnrétti. Hluti karla sem dreifir orlofinu er mun minni og mun líklega minnka við þessar breytingar. Sá litli hluti karla sem verður fyrir þessum kjara- og réttindaskerðingu mun því verða mun minni við þessar breytingar, en sá hluti kvenna sem verður fyrir þessum skerðingum mun líklega standa í stað (enn sama lengd hjá konum og sömu líffræðilegu þættir sem takmarka). Ekki eykur það jafnrétti kynjanna.

Svo því sé líka haldið til haga þá er rétturinn heldur ekki jafn milli kynjanna þótt honum væri skipt jafnt því konunni ber alltaf að taka fyrstu 2 vikurnar en karlinn hefur algjört frelsi.

Að stytta þann tíma sem fólk má taka fæðingarorlof úr 24 mánuðum niður í 18 mánuði er líka óráðlegt. Það er nú þegar þekkt að erfitt er að koma börnum í dagvistun þegar fæðingarorlofi lýkur. Leikskólar taka yfirleitt aðeins inn einu sinni á ári og séu börnin ekki fædd að hausti svo það hentar akkúrat að fara inn á leikskóla að fæðingarorlofi loknu verða þau 12 mánuðum eldri þegar þau komast að næsta haust. Foreldar (og þar lendir konan því miður oftar í því hlutverki með tilheyrandi kjara- og réttindaskerðingu) þurfa þá að dekka meira en 18 mánuði sem verða þá að öllu launalausir. Dagforeldraskortur er mikill og þeir taka bara inn ný börn þegar losnar hjá leikskólum. Í mínu sveitafélagi er ástandið þannig að pláss hjá dagforeldrum nægja fyrir um 20% þeirra barna sem fæðast að meðaltali innan sveitafélagsins og börnin eru á bilinu 15-26 mánaða þegar þau komast inn á leikskóla. Það sér hver maður að það eru því meirihluti foreldra sem lenda í vandræðum með dagvistun og þessi stytting á þeim tíma sem taka má fæðingarorlof mun auka þann vanda. Einnig vil ég benda á að þetta hefur einnig neikvæð áhrif á foreldra langveikra barna sem hafa fengið 7 mánaða framlengingu á fæðingarorlofi en 12+7=19 mánuðir svo þeirra réttur skerðist.

Öll ofantalin rök eru miðuð við jafnrétti foreldranna og ekkert minnst á blessuðu börnin. Börn einstæðra foreldra sem ekki geta sýnt fram á að barnið sé getið með sæðisgjafa fá aðeins 6 mánuði í nánum samskiptum með foreldri á meðan önnur fá 12 mánuði. Þarna eru foreldrar þar sem annað foreldrið er ekki virkt í uppeldinu. Sem betur fer er þessi hópur minnihluti en telur þó nokkra tugi eða hundruði á ári. Það er að mínu mati ólíðandi að kerfisbundið sé verið að mismuna börnum fyrir að fæðast ekki inn í hið hefðbundna fjölskylduform. Einnig má nefna að börn þeirra foreldra sem ekki eiga rétt á fæðingarorlofi lenda í því að fá aðeins að vera í nánum samskiptum við foreldra sína í 6 mánuði á meðan önnur börn fá 12 mánuði. Sá hópur er ekki smár og geta ástæðurnar verið mýmargar (örorka, námsmenn, verktakar með óreglulegar tekjur sem eiga barn á "vitlausum" tíma, ....). Það er einnig óþolandi að kerfið sé vísvitandi að mismuna þessum börnum á þennan máta, enda fá bornin víst lítið ráðið um hverjir foreldrar þeirra eru eða í hvaða fjölskylduaðstæður þau fæðast.

Margir tala um að það sé ekki hægt að klæðiskerasauma fæðingarorlofsreglur að öllum undantekningum en það hlýtur öllum að vera augljóst að frumvarp með nánast engann sveigjanleika mun henta fæstum en frumvarp með mikinn sveigjanleika mun henta flestum fjölskyldum. Auk þess að þessi staðreynd ætti að vera augljós mætti sjá það glöggt á umsögnum í samráðsgátt við þeim lögum um fæðingarorlofs sem tóku gildi fyrir árið 2020. Meirihluti umsagna var andsnúinn því að þvinga fram ákveðna skiptingu og nánast allir foreldrar sem tjáðu sig þar voru algjörlega andsnúnir þvingaðri jafnri skiptingu milli foreldra enda er það líklegast að koma illa niður á mörgum í þeim fjölbreytta hóp sem eiga börn og þar verða börnin helst fyrir barðinu á þessu ákvæði.

Leyfum fólki að velja út frá sínum forsendum hvernig skipting hentar þeirra fjölskyldu (og með því hættum að setja konur í meiri hættu á kulnun vegna ofurálags í kringum barneignir og hættum að þvinga þær í kjara- og réttindaskerðingu í kjölfar fæðingar), leyfum foreldrum að hafa a.m.k. 24 mánuði til að taka fæðingarorlof og höfum orlofið a.m.k. í 18 mánuði!